**პროექტი**

**საქართველოს მთავრობის**

**დადგენილება N**

**2021 წლის ----- ----------**

**ქ. თბილისი**

**პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესისა და პირობების დამტკიცების შესახებ**

**მუხლი 1.**

,,პროფესიული განათლების შესახებ“ საქართველოს კანონის 21-ე მუხლის ,,დ“ ქვეპუნქტის შესაბამისად, დამტკიცდეს თანდართული პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესი და პირობები.

**მუხლი 2.**

დადგენილება ამოქმედდეს გამოქვეყნებისთანავე.

**პრემიერ - მინისტრი გიორგი გახარია**

**პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესი და პირობები**

**თავი I**

**ზოგადი დებულებები**

**მუხლი 1. რეგულირების სფერო**

ეს წესი და პირობები (შემდგომში - წესი) განსაზღვრავს პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის (შემდგომში - პროგრამა) სამუშაოზე დაფუძნებული სწავლების ფორმით განხორციელების წესს და პროგრამის განხორციელებასთან დაკავშირებულ სხვა საკითხებს.

**მუხლი 2. ტერმინთა განმარტება**

1. ამ წესის მიზნებისთვის მასში გამოყენებულ ტერმინებს აქვს „პროფესიული განათლების შესახებ“ საქართველოს კანონითა და ამ მუხლის მე-2 პუნქტით გათვალისწინებული მნიშვნელობა.

2. ამ წესის მიზნებისათვის მასში გამოყენებულ ტერმინებს აქვს შემდეგი მნიშვნელობა:

ა) დაწესებულება - საგანმანათლებლო დაწესებულება/პროფესიული მომზადების/გადამზადების პროგრამების განხორციელების უფლებამოსილების მქონე იურიდიული პირი;

ბ) დარგობრივი უნარების ორგანიზაცია - იურიდიული პირი, რომელიც ამ წესის შესაბამისად,უნარების სააგენტოს მიერ მინიჭებული უფლებამოსილების საფუძველზე, მოიპოვებს დარგობრივი უნარების ორგანიზაციის სტატუსს და ახორციელებს ამ წესით განსაზღვრულ უფლებამოსილებებს;

გ) დარგობრივი უნარების ორგანიზაციების რეესტრი - უნარების სააგენტოს მიერ ადმინისტრირებული ელექტრონული ბაზა, რომელშიც რეგისტრირებულია დარგობრივი უნარების ორგანიზაციები;

დ) საინფორმაციო სისტემა - საჯარო სამართლის იურიდიული პირის - განათლების მართვის საინფორმაციო სისტემის (შემდგომში - მართვის სისტემა) მიერ ადმინისტრირებული ელექტრონული პორტალი, სადაც განთავსებულია სამუშაოზე დაფუძნებული სწავლების პროცესში ჩართული სუბიექტების შესახებ ინფორმაცია.

**თავი II**

**სამუშაოზე დაფუძნებული სწავლება**

**მუხლი 3. სამუშაოზე დაფუძნებული სწავლება**

1. სამუშაოზე დაფუძნებული სწავლება გულისხმობს პროგრამით გათვალისწინებული სწავლის შედეგების მიღწევას რეალურ ან/და იმიტირებულ სამუშაო გარემოში.

2. პროგრამით განსაზღვრული სწავლის შედეგების რეალურ სამუშაო გარემოში მიღწევა შესაძლებელია დუალური ან კოოპერაციული სწავლებით.

3. დუალური სწავლება გულისხმობს დაწესებულებისა და სასწავლო საწარმოს მიერ პროფესიული საგანმანათლებლო პროგრამის/მოკლე ციკლის საგანმანათლებლო პროგრამის ერთობლივად განხორციელებას, როდესაც პროგრამის დარგობრივი მოდულებით გათვალისწინებული კრედიტების 50%-ზე მეტის შესაბამისი სწავლის შედეგები მიიღწევა სასწავლო საწარმოში. დუალური სწავლებისას პროფესიულ სტუდენტსა და სასწავლო საწარმოს შორის გაფორმებულია შრომითი ხელშეკრულება, რომლითაც მათ შორის გათვალისწინებულია პროფესიული სტუდენტის მიერ ამავე საწარმოში მისაღწევ სწავლის შედეგებთან დაკავშირებული სამუშაოს შესრულება.

4. დუალური სწავლებისას პროგრამის ხანგრძლივობა უნდა იყოს არანაკლებ 2 წლისა.

5. დუალური სწავლებისას პროგრამის დარგობრივი მოდულებით გათვალისწინებული კრედიტების მინიმუმ 50%-ზე მეტის შესაბამისი სწავლის შედეგების მიღწევა უნდა ხდებოდეს იმ სასწავლო საწარმოში, რომელსაც დამოუკიდებლად აქვს მოპოვებული სასწავლო საწარმოს სტატუსი ან იმ სასწავლო საწარმოებში, რომელთაც ერთობლივად აქვთ მოპოვებული სასწავლო საწარმოს სტატუსი.

6. კოოპერაციული სწავლება გულისხმობს დაწესებულებისა და ამ წესის მე-4 მუხლის მე-2 პუნქტით განსაზღვრული სუბიექტის მიერ პროგრამის ერთობლივად განხორციელებას, როდესაც შესაბამისი პროგრამის დარგობრივი მოდულებით გათვალისწინებული კრედიტების არაუმეტეს 50%-ის შესაბამისი სწავლის შედეგების მიღწევა ხდება რეალურ სამუშაო გარემოში, გარდა ამ მუხლის მე-7 პუნქტით დადგენილი შემთხვევისა.

7. პროფესიული საგანმანათლებლო სტანდარტით განისაზღვრება კოოპერაციული სწავლების ფარგლებში პროგრამის დარგობრივი მოდულებით გათვალისწინებული კრედიტების 50%-ზე მეტის შესაბამისი სწავლის შედეგების მიღწევის შესაძლებლობა/დასაშვებობა რეალურ სამუშაო გარემოში.

8. სამუშაოზე დაფუძნებული სწავლება შესაძლებელია ასევე განხორციელდეს დაწესებულებაში, იმიტირებულ სამუშაო გარემოში.

**მუხლი 4. პროგრამის სამუშაოზე დაფუძნებული სწავლების ფორმით განხორციელების უფლებამოსილების მქონე სუბიექტები**

1. დაწესებულებასთან ერთად პროგრამის დუალური სწავლების სახით განხორციელების უფლება აქვს პირს/ პირებს, რომელსაც დამოუკიდებლად/რომელთაც ერთობლივად მოპოვებული აქვს/აქვთ სასწავლო საწარმოს სტატუსი. სასწავლო საწარმოს სტატუსის მოპოვება ხორციელდება საქართველოს მთავრობის დადგენილებით განსაზღვრული წესით.

2. დაწესებულებასთან ერთად პროგრამის კოოპერაციული სწავლების სახით განხორციელების უფლება აქვს მეწარმე სუბიექტს/იურიდიულ პირს ან საქართველოს კანონმდებლობით დადგენილი წესის შესაბამისად მიკრო/მცირე ბიზნესის სტატუსის/ფიქსირებული გადასახადის გადამხდელის სტატუსის მქონე პირს.

3. დაწესებულებასთან ერთად პროგრამის კოოპერაციული სწავლების სახით განხორციელების მიზნით, ამ მუხლის მე-2 პუნქტით განსაზღვრული პირი უნდა აკმაყოფილებდეს შემდეგ კრიტერიუმებს:

ა) აცნობიერებდეს პროგრამის განხორციელების პროცესში ჩართულობის მნიშვნელობას და საკუთარ, როგორც საგანმანათლებლო მომსახურების მიმწოდებლის პასუხისმგებლობას; ასევე, ჰქონდეს პროგრამის განხორციელებაში ჩართვის მოტივაცია;

ბ) მისი ადამიანური და მატერიალური რესურსები შესაბამისობაში უნდა იყოს პროგრამის შინაარსთან და სწავლის შედეგებთან.

4. დაწესებულება უფლებამოსილია დაადგინოს დამატებითი კრიტერიუმები, რომელსაც პროგრამის კოოპერაციული სწავლებით განხორციელებაში ჩართვის მიზნით უნდა აკმაყოფილებდეს ამ მუხლის მე-2 პუნქტით განსაზღვრული პირი.

5. დაწესებულება ვალდებულია პროგრამა ამ მუხლის მე-2 პუნქტით განსაზღვრულ პირთან ერთად განახორციელოს მხოლოდ იმ შემთხვევაში, თუ აღნიშნული პირი აკმაყოფილებს ამავე მუხლის მე-3 და მე-4 პუნქტებით დადგენილ მოთხოვნებს და დაადგინოს ამ მოთხოვნებთან შესაბამისობის შეფასების წესი.

6. დაწესებულება უფლებამოსილია ამ მუხლის მე-3 და მე-4 პუნქტებით დადგენილ მოთხოვნებთან პირის შესაბამისობის შეფასების მიზნით ითანამშრომლოს შესაბამის დარგობრივი უნარების ორგანიზაციასთან.

7. დაწესებულება ვალდებულია, მართვის სისტემის დირექტორის ინდივიდუალური ადმინისტრაციულ-სამართლებრივი აქტით განსაზღვრული წესით, საინფორმაციო სისტემაში განათავსოს ყველა იმ იურიდიული პირის შესახებ ინფორმაცია, რომელიც მონაწილეობს პროგრამის სამუშაოზე დაფუძნებული სწავლების ფორმით განხორციელების პროცესში.

**მუხლი 5. დაწესებულებისა და პროგრამის განხორციელების უფლებამოსილების მქონე სუბიექტების ზოგადი პასუხისმგებლობები**

1.დაწესებულება და ამ წესის მე-4 მუხლით განსაზღვრული სუბიექტები, პროგრამის სამუშაოზე დაფუძნებული სწავლებით განხორციელებას და პროგრამით განსაზღვრული სწავლის შედეგების მიღწევას უზრუნველყოფენ ერთმანეთთან, ასევე უნარების სააგენტოსა და შესაბამის დარგობრივი უნარების ორგანიზაციებთან თანამშრომლობით.

2. პროგრამის სამუშაოზე დაფუძნებული სწავლების ფორმით შემუშავებისა და განხორციელების პროცესში დაწესებულება დამოუკიდებლად ან/და დარგობრივი უნარების ორგანიზაციასთან თანამშრომლობით უზრუნველყოფს:

ა) ამ წესის მე-4 მუხლით განსაზღვრული სუბიექტების მოძიებასა და შერჩევას;

ბ) პროგრამასთან დაკავშირებული ინფორმაციის მიწოდებას დარგობრივი უნარების ორგანიზაციისა და სასწავლო საწარმოსთვის, ასევე პროგრამის სასწავლო გეგმის და სხვა დოკუმენტების ერთობლივად შემუშავებას;

გ) კონსულტირების ღონისძიებების დაგეგმვას და ცნობიერების ამაღლებას დაინტერესებული პირებისთვის;

დ) პროგრამებზე ჩარიცხვის პროცედურების ორგანიზების მიზნით, შესაბამის დარგობრივი უნარების ორგანიზაციასა და სასწავლო საწარმოსთან თანამშრომლობას, აპლიკანტებთან კომუნიკაციას;

ე) სასწავლო საწარმოებთან, კოოპერაციულ სწავლებაში ჩართულ სუბიექტებთან და შესაბამისი დარგობრივი უნარების ორგანიზაციებთან პროგრამის განხორციელებასთან დაკავშირებულ საკითხებზე ინფორმაციის ურთიერთგაცვლას და მათთვის რეკომენდაციების გაწევას;

ვ) სასწავლო საწარმოსთან ხელშეკრულების გაფორმებას;

ზ) საჭიროების შემთხვევაში სასწავლო საწარმოსა და პროფესიულ სტუდენტს შორის გასაფორმებელი ხელშეკრულებების შედგენაში მონაწილეობას;

თ) შუალედური შეფასებისა და საკვალიფიკაციო გამოცდების დაგეგმვას დარგობრივი უნარების ორგანიზაციასა და ამ წესის მე-4 მუხლით განსაზღვრულ სუბიექტებთან ერთად, ასევე პროცესის ადმინისტრაციულ მხარდაჭერას;

ი) დუალური სწავლების შემთხვევაში ხარისხის უზრუნველყოფის პროცესში მონაწილეობას;

კ) კოოპერაციული სწავლების ხარისხს.

3. პროგრამის სამუშაოზე დაფუძნებული სწავლებით განხორციელების მიზნით/პროცესში, სასწავლო საწარმოები და ამ წესის მე-4 მუხლის მე-2 პუნქტით განსაზღვრული სუბიექტები:

ა) დაწესებულებებსა და შესაბამის დარგობრივი უნარების ორგანიზაციებს უზიარებენ პროგრამის განხორციელების პროცესში მიღებულ გამოცდილებას,ასევე, აწვდიან ინფორმაციას გამოვლენილი ხარვეზებისა და პრობლემების შესახებ;

ბ) კანონმდებლობით განსაზღვრული წესით არჩევენ აპლიკანტებს და ამ მიზნით თანამშრომლობენ შესაბამის დარგობრივი უნარების ორგანიზაციასა და დაწესებულებასთან;

დ) უზრუნველყოფენ პროფესიულ სტუდენტთან გასაფორმებელი ხელშეკრულებების შედგენას და გაფორმებას;

ე) დუალური სწავლებისთვის არჩევენ ინსტრუქტორებს და ხელს უწყობენ მათ პროფესიულ განვითარებას;

ვ) კანონმდებლობით დადგენილი წესით ახორციელებენ პროგრამებს;

ზ) დარგობრივი უნარების ორგანიზაციასა და დაწესებულებასთან ერთად მონაწილეობენ შუალედური შეფასების და საკვალიფიკაციო გამოცდების დაგეგმვასა და განხორციელებაში.

**თავი III**

**პროგრამის განხორციელება სამუშაოზე დაფუძნებული სწავლების ფორმით**

**მუხლი 6. პროგრამის შემუშავება და განხორციელება**

1. დუალური სწავლების შემთხვევაში, პროგრამა შემუშავდება დაწესებულებისა და სასწავლო საწარმოს მიერ ერთობლივად, დარგობრივი უნარების ორგანიზაციის მხარდაჭერით.

2. დუალური სწავლებისთვის სასწავლო საწარმო გამოყოფს ინსტრუქტორს/ინსტრუქტორებს, რომლის/რომელთა კომპეტენციის შესაბამისობა სასწავლო საწარმოში მისაღწევ სწავლის შედეგებთან მოწმდება სასწავლო საწარმოს სტატუსის მოპოვებისას და რომლის/რომელთა ფუნქცია-მოვალეობები განსაზღვრულია პროფესიული განათლების მასწავლებლის პროფესიული სტანდარტით. პროგრამის ფარგლებში ერთ ინსტრუქტორზე უნდა მოდიოდეს არაუმეტეს ხუთი პროფესიული სტუდენტისა, თუ პროფესიული საგანმანათლებლო სტანდარტით სხვა რამ არ არის განსაზღვრული.

3. თუ დუალური სწავლებისას დაწესებულებას გაფორმებული აქვს ხელშეკრულება რამდენიმე სასწავლო საწარმოსთან, პროფესიული სტუდენტი უფლებამოსილია დაწესებულებასთან, სასწავლო საწარმოებთან და შესაბამისი დარგობრივი უნარების ორგანიზაციასთან შეთანხმებით, შესაბამისი დასაბუთების საფუძველზე, შეიცვალოს სასწავლო საწარმო. დაწესებულება აღნიშნული ცვლილების თაობაზე ინფორმაციას აწვდის შესაბამის დარგობრივი უნარების ორგანიზაციას.

**მუხლი 7. შეფასება და კვალიფიკაციის მინიჭება**

1. სამუშაოზე დაფუძნებული სწავლების ფარგლებში გამოიყენება განმავითარებელი და განმსაზღვრელი შეფასება.
2. მიმდინარე და შუალედური შეფასება გამოიყენება პროფესიული სტუდენტის განმავითარებელი შეფასების მიზნით.
3. განმსაზღვრელი შეფასება ხორციელდება სწავლის შედეგების მიღწევის დადასტურებისა და საკვალიფიკაციო გამოცდის გზით.
4. პროფესიული სტუდენტისათვის კრედიტის მინიჭება ხორციელდება სწავლის შედეგის მიღწევის დადასტურების საფუძველზე.
5. შუალედური შეფასება ტარდება პროგრამის განხორციელების შუა ეტაპზე და თემატიკა ეხება მხოლოდ შუალედური შეფასების ჩატარებამდე მიღწეულ სწავლის შედეგებს.
6. შუალედურ შეფასებაში პროფესიული სტუდენტის მონაწილეობა სავალდებულოა. შუალედურ შეფასებაზე საპატიო მიზეზით გამოუცხადებლობის შემთხვევაში დაწესებულება ვალდებულია უზრუნველყოს დამატებითი შუალედური შეფასების ორგანიზება.
7. შუალედური შეფასების ზოგად მეთოდოლოგიას და პირობებს განსაზღვრავს უნარების სააგენტო. შესაბამისი დარგობრივი უნარების ორგანიზაცია უფლებამოსილია დარგის სპეციფიკის გათვალისწინებით განსაზღვროს შუალედური შეფასების შინაარსი და ჩატარების დამატებითი პირობები.
8. პროგრამის განხორციელებისას პროფესიული სტუდენტი აწარმოებს ჩანაწერების ჟურნალს, სადაც აღირიცხება პროფესიული სტუდენტის მიერ განხორციელებული აქტივობები სასწავლო საწარმოში მისაღწევი პროგრამით გათვალისწინებული დარგობრივი სწავლის შედეგების ნაწილში.
9. სასწავლო საწარმოს ინსტრუქტორი სასწავლო პროცესის მიმდინარეობის დროს, თვეში არანაკლებ ერთხელ, ამოწმებს ჩანაწერების ჟურნალში ჩანაწერების არსებობას, სისრულესა და მართებულობას.
10. სასწავლო საწარმოს ინსტრუქტორი შუალედური შეფასებისა და საკვალიფიკაციო გამოცდის ჩატარებამდე, ასევე პროგრამის განხორციელების ადგილის ცვლილებამდე არაუგვიანეს 5 სამუშაო დღისა, ჩანაწერების ჟურნალში არსებული ჩანაწერების შეფასების საფუძველზე ადასტურებს პროფესიული სტუდენტის მიერ სწავლის შედეგების მიღწევას.
11. სრულფასოვნად შევსებული ჩანაწერების ჟურნალი წარმოადგენს შუალედური შეფასებისა და საკვალიფიკაციო გამოცდაზე დაშვების წინაპირობას.
12. ჩანაწერების ჟურნალი წარმოადგენს პროფესიული სტუდენტის მიერ სწავლის შედეგების მიღწევის მტკიცებულებას, მოდულით განსაზღვრულ სხვა მტკიცებულებებთან ერთად.
13. ჩანაწერების ჟურნალის ზოგად სტრუქტურას განსაზღვრავს შესაბამისი დარგობრივი უნარების ორგანიზაცია, ხოლო კონკრეტული პროგრამის მიზნებისათვის დეტალურ სტრუქტურას, შინაარსს და ფორმატს - დაწესებულება და სასწავლო საწარმო.
14. შესაბამისი დარგობრივი უნარების ორგანიზაცია, მის მიერ დადგენილი წესის შესაბამისად, უზრუნველყოფს ჩანაწერების ჟურნალის წარმოების მონიტორინგს.
15. პროფესიული სტუდენტისთვის კვალიფიკაციის მინიჭების აუცილებელი პირობაა საკვალიფიკაციო გამოცდის ჩაბარება. საკვალიფიკაციო გამოცდის მიზანია პროფესიული სტუდენტის მიერ მიღწეული სწავლის შედეგების პროფესიული მოვალეობების და ამოცანების შესრულების პროცესში კომპლექსურად გამოყენების უნარის შეფასება.
16. პროფესიული სტუდენტის საკვალიფიკაციო გამოცდაზე დაშვების წინაპირობას წარმოადგენს დაწესებულებისა და სასწავლო საწარმოს მიერ ყველა სწავლის შედეგის მიღწევის დადასტურება, სრულფასოვნად შევსებული ჩანაწერების ჟურნალი და შუალედურ შეფასებაში მონაწილეობა.

17. თუ პროფესიული სტუდენტი საპატიო მიზეზით ვერ გამოცხადდება საკვალიფიკაციო გამოცდაზე ან მიიღებს არადამაკმაყოფილებელ შეფასებას, მას საშუალება ექნება ერთი წლის განმავლობაში განმეორებით მხოლოდ ერთხელ გავიდეს საკვალიფიკაციო გამოცდაზე. განმეორებით საკვალიფიკაციო გამოცდაზე გასვლამდე პროფესიულ სტუდენტს უჩერდება აღნიშნული სტატუსი.

18. განმეორებით საკვალიფიკაციო გამოცდაზე გამოუცხადებლობის ან არადამაკმაყოფილებელი შეფასების მიღების შემთხვევაში პროფესიულ სტუდენტს შეუძლია მოითხოვოს კანონით გათვალისწინებული სერტიფიკატი ან ცნობა.

19. საკვალიფიკაციო გამოცდების ჩატარების ზოგად მეთოდოლოგიას და პირობებს განსაზღვრავს უნარების სააგენტო. შესაბამისი დარგობრივი უნარების ორგანიზაცია უფლებამოსილია დარგის სპეციფიკის გათვალისწინებით განსაზღვროს საკვალიფიკაციო გამოცდების ჩატარების დამატებითი პირობები.

20. საკვალიფიკაციო გამოცდას ატარებს საგამოცდო კომისია. საგამოცდო კომისიის შემადგენლობაში შედიან შესაბამისი დარგის სპეციალისტები, დამსაქმებელთა და პროგრამის განმახორციელებელი სუბიექტების წარმომადგენლები. კომისიის წევრთა რაოდენობა და შემადგენლობა განისაზღვრება შესაბამისი დარგობრივი უნარების ორგანიზაციის მიერ თითოეული პროგრამის თავისებურებიდან გამომდინარე. აუცილებელია უზრუნველყოფილი იყოს კომისიის მიერ გადაწყვეტილების მიღების ობიექტურობა.

**მუხლი 8. პროფესიული სტუდენტის სტატუსის შეჩერება**

1. პირს პროფესიული სტუდენტის სტატუსი შეუჩერდება, თუ:

ა) სასწავლო საწარმო გამოცხადდა გაკოტრებულად;

ბ) სასწავლო საწარმოს გაუუქმდა სასწავლო საწარმოს სტატუსი;

გ) დაწესებულებას გაუუქმდა ავტორიზაცია ან/და პროგრამის განხორციელების უფლება;

დ) საქართველოს კანონმდებლობითა და დაწესებულების მიერ განსაზღვრულ სხვა შემთხვევებში.

2. ამ მუხლის პირველი პუნქტის „ა“-„ბ“ ქვეპუნქტებით გათვალისწინებულ შემთხვევებში, დაწესებულება და შესაბამისი დარგობრივი უნარების ორგანიზაცია, შესაძლებლობის ფარგლებში, ერთობლივად უზრუნველყოფენ პროგრამის განხორციელებაში ახალი სასწავლო საწარმოს ჩართვას. პირს პროფესიული სტუდენტის სტატუსი შეუჩერდება მხოლოდ იმ შემთხვევაში, თუ დაწესებულება და დარგობრივი უნარების ორგანიზაცია შესაბამისი გარემოების დადგომიდან 1 თვის ვადაში ვერ უზრუნველყოფენ სასწავლო პროცესის განახლებას.

3. პროგრამის გაუქმების შემთხვევაში დაწესებულება ვალდებულია ხელი შეუწყოს პროფესიული სტუდენტის შემდგომი განათლებით უზრუნველყოფას, კერძოდ, ხელი შეუწყოს პროფესიული სტუდენტის მობილობის პროცესს.

**თავი IV**

**პროფესიული მომზადების/პროფესიული გადამზადების პროგრამის შემუშავება, უფლების მოპოვება და განხორციელება**

**მუხლი 9. სამუშაოზე დაფუძნებული სწავლების ფორმით პროფესიული მომზადებისა და გადამზადების პროგრამები**

პროფესიული მომზადების/გადამზადების პროგრამები ხორციელდება სამუშაოზე დაფუძნებული სწავლების ფორმით. პროფესიული მომზადების/გადამზადების პროგრამების განხორციელების საკითხები რეგულირდება „პროფესიული მომზადების პროგრამისა და პროფესიული გადამზადების პროგრამის განხორციელების უფლების მოპოვებისა და სახელმწიფოს მიერ აღიარებულად ჩათვლის წესისა და პირობების დამტკიცების თაობაზე“ საქართველოს მთავრობის 2019 წლის 15 მარტის №131 დადგენილებით და შესაბამისი პროგრამით.

**თავი V**

**პროგრამის სამუშაოზე დაფუძნებული სწავლების ფორმით განხორციელების კოორდინაცია**

**მუხლი 10. მაკოორდინირებელი ორგანოები**

სამუშაოზე დაფუძნებული სწავლების კოორდინაცია ხორციელდება:

ა) დარგობრივი უნარების ორგანიზაციისა და,

ბ) უნარების სააგენტოს მიერ.

**მუხლი 11. დარგობრივი უნარების ორგანიზაცია**

1.უნარების სააგენტო უზრუნველყოფს იურიდიული პირისთვის დარგობრივი უნარების ორგანიზაციის სტატუსის მინიჭებას, ეკონომიკური საქმიანობის ან/და დასაქმების სფეროების შესაბამისად.

2. იურიდიულ პირი დარგობრივი უნარების ორგანიზაციად შეიძლება განისაზღვროს მხოლოდ იმ შემთხვევაში, თუ დასტურდება მისი კომპეტენცია ამ წესით განსაზღვრული უფლებამოსილების განხორციელების საკითხებში.

3. დარგობრივი უნარების ორგანიზაცია ამ წესით გათვალისწინებულ უფლებამოსილებას ახორციელებს დარგობრივი უნარების ორგანიზაციების რეესტრში რეგისტრაციის მომენტიდან.

4. დარგობრივი უნარების ორგანიზაციის ფუნქციებია:

ა) შესაბამის დარგში შრომის ბაზრის მოთხოვნების იდენტიფიცირება და დარგობრივი უნარების პროგნოზირება;

ბ) დაწესებულებებსა და კერძო სექტორს შორის პარტნიორობის მხარდაჭერა;

გ) სასწავლო საწარმოს სტატუსის მინიჭების/სტატუსის გაუქმების შესახებ გადაწყვეტილებების მიღება, სასწავლო საწარმოს მიერ აღნიშნული სტატუსის ფლობისთვის კანონმდებლობით დადგენილ მოთხოვნებთან შესაბამისობის მონიტორინგი;

დ) სასწავლო საწარმოში პროფესიული საგანმანათლებლო პროგრამის/მოკლე ციკლის საგანმანათლებლო პროგრამის დანერგვის მხარდაჭერა;

ე) პროგრამის შემუშავებისა და განხორციელების, ასევე პროფესიულ სტუდენტთა შერჩევის პროცესში, დაწესებულებისა და სასწავლო საწარმოს შესაძლებლობების გაძლიერება და მხარდაჭერა;

ვ) სამუშაოზე დაფუძნებულ სწავლებასთან დაკავშირებული საინფორმაციო/საკონსულტაციო მომსახურების დანერგვა;

ზ) უნარების სააგენტოსთან შეთანხმებული წესის შესაბამისად, სასწავლო საწარმოში მიმდინარე სასწავლო პროცესის  მონიტორინგი და მხარდაჭერითი ვიზიტების განხორციელება;

თ) შესაბამის სექტორში არსებული სასწავლო საწარმოების კონსულტირება შრომით-სამართლებრივ საკითხებთან დაკავშირებით.

ი) სასწავლო საწარმოსა და პროფესიულ სტუდენტს შორის გაფორმებული ხელშეკრულების შესრულების მონიტორინგი და კონფლიქტების პრევენციის მიზნით ღონისძიებების განხორციელება;

კ) შუალედური შეფასებებისა და საკვალიფიკაციო გამოცდების დაგეგმვა და ორგანიზება დაწესებულებებთან და სასწავლო საწარმოებთან თანამშრომლობით;

ლ) სასწავლო საწარმოების წახალისების სტრატეგიისა და შესაბამისი სამოქმედო გეგმის შემუშავება;

მ) სასწავლო საწარმოებსა და დაწესებულებებს შორის თანამშრომლობის კოორდინაცია;

ნ) სამუშაოზე დაფუძნებულ სწავლებასთან დაკავშირებით ცნობიერების ამაღლების მიზნით ღონისძიებების განხორციელება;

ო) დაწესებულების მიმართვის შემთხვევაში ამ წესის მე-4 მუხლის მე-3 პუნქტით დადგენილ მოთხოვნებთან პირის შესაბამისობის შეფასების საკითხებში/პროცესებში დაწესებულებების ხელშეწყობა;

პ) შესაბამის დარგში პროგრამების დუალური სწავლებით განხორციელების საკითხებზე სტატისტიკური ინფორმაციის შეგროვება და დამუშავება;

ჟ) განხორციელებული სამუშაოების შესახებ უნარების სააგენტოსთვის ყოველწლიური ანგარიშის წარდგენა და მისი საჯაროობის უზრუნველყოფა;

რ) საქართველოს კანონმდებლობით მისთვის მინიჭებული სხვა უფლებამოსილებების განხორციელება.

**მუხლი 12. უნარების სააგენტო**

1. უნარების სააგენტოს ფუნქციებია:

ა) დარგობრივი უნარების ორგანიზაციების შერჩევის კრიტერიუმებისა და წესის განსაზღვრა;

ბ) დარგობრივი უნარების ორგანიზაციის მიერ ამ წესით განსაზღვრული უფლებამოსილების განხორციელების მონიტორინგი და შეფასება. დარგობრივი უნარების ორგანიზაციების მონიტორინგისა და შეფასების წესის განსაზღვრა;

გ) დარგობრივი უნარების ორგანიზაციისთვის ამ წესით განსაზღვრული უფლებამოსილების შეწყვეტის თაობაზე გადაწყვეტილების მიღება;

დ) დარგობრივი უნარების ორგანიზაციების რეესტრის წარმოება და მისი წარმოების წესის განსაზღვრა;

ე) დარგობრივი უნარების ორგანიზაციის მიერ შემუშავებული, სასწავლო საწარმოში მიმდინარე სასწავლო პროცესის მონიტორინგის წესის შეთანხმება;

ვ) შუალედური შეფასებისა და საკვალიფიკაციო გამოცდების ჩატარების ზოგადი მეთოდოლოგიისა და პირობების განსაზღვრა;

ზ) სამუშაოზე დაფუძნებულ სწავლებასთან დაკავშირებით ცნობიერების ამაღლების მიზნით სხვადასხვა სახის ღონისძიებების განხორციელება;

თ) განხორციელებული სამუშაოების შესახებ ყოველწლიური ანგარიშის მომზადება და მისი საჯაროობის უზრუნველყოფა;

ი) სამუშაოზე დაფუძნებულ სწავლებაში ჩართული მხარეების შესაძლებელობების გაძლიერება.

კ) საქართველოს კანონმდებლობითა და უნარების სააგენტოს საქმიანობის მარეგულირებელი სამართლებრივი აქტებით განსაზღვრული სხვა უფლებამოსილებების განხორციელება.

2. თუ ეკონომიკური საქმიანობის რომელიმე დარგში/ სექტორში არ არსებობს დარგობრივი უნარების ორგანიზაცია, შესაბამის უფლებამოსილებას განახორციელებს უნარების სააგენტო.

3. უნარების სააგენტო ამ წესით განსაზღვრული ფუნქციების განხორციელების პროცესში თანამშრომლობს დაინტერესებულ მხარეებთან.

**თავი VI**

**ხელშეკრულებები დაწესებულებას, სასწავლო საწარმოსა და პროფესიულ სტუდენტს შორის**

**მუხლი 13. ხელშეკრულება დაწესებულებასა და სასწავლო საწარმოს შორის**

1.პროგრამის დუალური სწავლების სახით განხორციელების მიზნით, დაწესებულებასა და სასწავლო საწარმოს შორის ფორმდება ხელშეკრულება, რომელიც უნდა მოიცავდეს:

ა) სასწავლო საწარმოსა და დაწესებულების საიდენტიფიკაციო მონაცემებს;

ბ) პროგრამის სახელწოდებას (ქართულ და ინგლისურ ენებზე), რომლის ფარგლებშიც ხორციელდება თანამშრომლობა;

გ) სასწავლო საწარმოს და პროგრამის განხორციელების ადგილის მისამართებს;

დ) პროგრამით გათვალისწინებული სწავლის შედეგების განაწილებას დაწესებულებასა და სასწავლო საწარმოს შორის;

ე) სასწავლო გეგმას, სასწავლო საწარმოში სწავლების/ სამუშაოს შესრულების კალენდრის მითითებით;

ვ) პროგრამაზე ჩასარიცხ პროფესიულ სტუდენტთა ადგილების ზღვრულ რაოდენობას;

ზ) შეფასების სისტემის აღწერას, მათ შორის, ინფორმაციას შუალედური შეფასების და საკვალიფიკაციო გამოცდის შესახებ;

თ) ინფორმაციას პროფესიული სტუდენტისთვის შრომითი ხელშეკრულების მიღმა მატერიალური/ფინანსური დახმარების გაწევისა თუ წახალისების სხვა ზომების შესახებ, ასეთის არსებობის შემთხვევაში;

ი) პროფესიული სტუდენტის სწავლის/სამუშაოს შესრულების პირობებს, რომლებიც უზრუნველყოფენ სასწავლო საწარმოში/დაწესებულებაში პროფესიული სტუდენტის გამოცხადების შესაძლებლობას და მის ჩართულობას აღნიშნულ პროცესებში, ასევე აღნიშნულ პროცესებში მისი ჩართულობის უზრუნველყოფის მექანიზმებს (გეოგრაფიული მდებარეობა, ტრანსპორტირება და სხვა);

კ) სასწავლო საწარმოს ვალდებულებებს პროფესიული სტუდენტის სასწავლო საწარმოში სწავლის/სამუშაოს შესრულების პერიოდში შრომის უსაფრთხოების წესების დაცვის უზრუნველყოფისა და უსაფრთხო სამუშაო გარემოს შექმნის შესახებ;

ლ) სასწავლო საწარმოს/დაწესებულების სხვა უფლებებს, ვალდებულებებსა და პასუხისმგებლობებს;

მ) ხელშეკრულების ვადას და შეწყვეტის წესს;

ნ) საქართველოს კანონმდებლობით განსაზღვრულ და მხარეთა მიერ შეთანხმებულ სხვა საკითხებს.

2. პროგრამის დარგობრივი მოდულებით გათვალისწინებული თეორიული სწავლების თემატიკისა და პრაქტიკული სწავლების/მუშაობის დროში თანხვედრის საკითხები წყდება დაწესებულებისა და სასწავლო საწარმოს ურთიერთშეთანხმებით;

3. პროგრამაზე ჩასარიცხ პროფესიულ სტუდენტთა ადგილების ზღვრული რაოდენობა წარმოადგენს პროგრამის განხორციელებაში ჩართულ სასწავლო საწარმოსთან/საწარმოებთან დადებული ხელშეკრულებ(ებ)ით განსაზღვრულ პროფესიულ სტუდენტთა რაოდენობების ჯამს;

4. ხელშეკრულება ფორმდება წერილობითი ფორმით არანაკლებ შესაბამისი პროგრამის განხორციელების ვადით.

5. ხელშეკრულება ვადამდე შეწყდება, თუ სასწავლო საწარმოს მიმართ დაიწყო გაკოტრების/ლიკვიდაციის საქმისწარმოება, მას გაუუქმდა სასწავლო საწარმოს სტატუსი ან/და თუ დაწესებულებას უარი ეთქვა ავტორიზაციაზე/გაუუქმდა ავტორიზაცია.

6. ხელშეკრულება სასწავლო საწარმოს/დაწესებულების ინიციატივით ვადამდე შეიძლება შეწყდეს შეწყვეტის თარიღამდე არანაკლებ 3 თვით ადრე მეორე მხარისთვის წერილობითი შეტყობინების გაგზავნით.

7. სასწავლო საწარმო ვალდებულია შესაბამის დარგობრივი უნარების ორგანიზაციას მიაწოდოს ინფორმაცია ხელშეკრულების გაფორმების ან მასში ცვლილების შეტანის ან მისი ვადამდე შეწყვეტის თაობაზე ასეთი გადაწყვეტილების მიღებიდან 5 კალენდარული დღის ვადაში.

8. ხელშეკრულება ავტორიზაციის მიზნებისთვის პროფესიულ საგანმანათლებლო პროგრამასთან/მოკლე ციკლის საგანმანათლებლო პროგრამასთან ერთად დაწესებულების მიერ წარედგინება სსიპ - განათლების ხარისხის განვითარების ეროვნულ ცენტრს.

**მუხლი 14. ხელშეკრულება სასწავლო საწარმოს, დაწესებულებასა და პროფესიულ სტუდენტს შორის**

1. პროგრამის სამუშაოზე დაფუძნებული სწავლების ფორმით განხორციელების შემთხვევაში, დაწესებულებასა და პროგრამაზე ჩარიცხვის უფლების მქონე პირს/პროფესიულ სტუდენტს შორის საქართველოს კანონმდებლობით დადგენილი წესით ფორმდება ხელშეკრულება, ხოლო პროგრამის დუალური სწავლების სახით განხორციელების შემთხვევაში ფორმდება ორმხრივი ხელშეკრულებები - ერთი მხრივ, სასწავლო საწარმოსა და პროფესიულ სტუდენტს და, მეორე მხრივ, დაწესებულებასა და პროფესიულ სტუდენტს შორის.

2. პროგრამის დუალური სწავლების სახით განხორციელების შემთხვევაში სასწავლო საწარმოში პროფესიული სტუდენტის მუშაობასთან/ დასაქმებასთან დაკავშირებული საკითხები რეგულირდება საქართველოს ორგანული კანონით „საქართველოს შრომის კოდექსი“.

3. პროგრამის დუალური სწავლების სახით განხორციელების შემთხვევაში თავდაპირველად ფორმდება ხელშეკრულება სასწავლო საწარმოსა და პროფესიულ სტუდენტს შორის. აღნიშნული ხელშეკრულება ან სასწავლო საწარმოს წერილობითი თანხმობა ხელშეკრულების გაფორმების თაობაზე წარმოადგენს პირის პროგრამაზე ჩარიცხვის საფუძველს.

4. ხელშეკრულების მხარედ სასწავლო საწარმოს მონაწილეობის შემთხვევაში ხელშეკრულება უნდა მოიცავდეს:

ა) თითოეული მხარის საიდენტიფიკაციო მონაცემებს;

ბ) პროგრამის სახელწოდებას (ქართულ და ინგლისურ ენებზე), რომლის ფარგლებშიც ხორციელდება სწავლება;

გ) სასწავლო საწარმოს და სასწავლო გარემოს მისამართებს;

დ) ინფორმაციას პროფესიული სტუდენტის სწავლის დაფინანსებისა და მისთვის მატერიალური/ფინანსური დახმარების გაწევის, წახალისების სხვა ზომების განხორციელების შესახებ;

ე) სასწავლო საწარმოში სწავლის/სამუშაოს შესრულების პირობებს (მათ შორის ინფორმაციას გაცდენების შემთხვევებზე რეაგირების ზომების თაობაზე), რომლებიც უზრუნველყოფენ პროფესიული სტუდენტის ჩართულობას დაწესებულებაში მიმდინარე სასწავლო პროცესში;

ვ) სასწავლო საწარმოს ვალდებულებებს, პროფესიული სტუდენტის სასწავლო საწარმოში სწავლის/სამუშაოს შესრულების პერიოდში, შრომის უსაფრთხოების წესების დაცვის უზრუნველყოფისა და უსაფრთხო სამუშაო გარემოს შექმნის შესახებ;

ზ) პროფესიული სტუდენტის შრომის ანაზღაურების ოდენობას და წესს;

თ) პროფესიული სტუდენტის ვალდებულებებს სასწავლო საწარმოში დადგენილი წესების დაცვასთან დაკავშირებით;

ი) სასწავლო საწარმოს/პროფესიული სტუდენტის სხვა უფლებებს, ვალდებულებებსა და პასუხისმგებლობებს;

კ) ხელშეკრულების ვადას და შეწყვეტის წესს;

ლ) საქართველოს კანონმდებლობით განსაზღვრულ და მხარეთა მიერ შეთანხმებულ სხვა საკითხებს.

5. ხელშეკრულება ფორმდება წერილობითი ფორმით. ხელშეკრულების ვადის ფარგლებში შესაძლებელი უნდა იყოს პროფესიული კვალიფიკაციის მინიჭებისათვის პროგრამით გათვალისწინებული ქმედებების განხორციელება.

**თავი VII**

**გარდამავალი დებულებები**

**მუხლი 15. გარდამავალი დებულებები**

1. პროგრამების სამუშაოზე დაფუძნებული სწავლების ფორმით განმახორციელებელმა სუბიექტებმა, ამ წესის გამოცემის დღისთვის აღნიშნულ პროგრამებზე ჩარიცხული პირების სწავლება უნდა დაასრულონ მოქმედი კანონმდებლობით დადგენილი წესით და მათზე არ გავრცელდეს ამ წესის მოქმედება. ყველა სხვა შემთხვევაში პროგრამის სამუშაოზე დაფუძნებული სწავლების ფორმით განხორციელება უნდა მოხდეს ამ წესის შესაბამისად.

2. 2021 წლის 30 აპრილამდე დუალური სწავლების სახე გულისხმობს დაწესებულებისა და სასწავლო საწარმოს მიერ პროფესიული საგანმანათლებლო პროგრამის/მოკლე ციკლის საგანმანათლებლო პროგრამის ერთობლივად განხორციელებას, როდესაც შესაბამისი პროგრამის დარგობრივი სწავლის შედეგების 50%-ზე მეტი მიიღწევა სასწავლო საწარმოში, სადაც პროფესიული სტუდენტი ასრულებს ამავე საწარმოში მისაღწევ სწავლის შედეგებთან დაკავშირებულ ანაზღაურებად სამუშაოს.

3. 2021 წლის 31 მარტამდე  სსიპ - განათლების ხარისხის განვითარების ეროვნულმა ცენტრმა უზრუნველყოს მოდულებით გათვალისწინებული სწავლის შედეგებისათვის კრედიტების მინიჭება, პროფესიული განათლების სფეროში კრედიტების სისტემის შესაბამისად.

4. 2021 წლის 30 ივნისამდე სსიპ - განათლების ხარისხის განვითარების ეროვნულმა ცენტრმა უზრუნველყოს არსებული პროგრამების შეფასება ამ წესის მე-3 მუხლით განსაზღვრულ კრიტერიუმებთან, პროგრამებისთვის სამუშაოზე დაფუძნებული სწავლების სახის განსაზღვრა და შესაბამისი ცვლილებების ინიცირება პროფესიული საგანმანათლებლო დაწესებულებების ავტორიზაციის საბჭოს გადაწყვეტილებებში.

5. უნარების სააგენტომ ამ დადგენილების ამოქმედებიდან 90 კალენდარული დღის ვადაში უზრუნველყოს ამ წესით გათვალისწინებული რეგულაციების შემუშავება და მიღება/გამოცემა.

6. მართვის სისტემამ ამ დადგენილების ამოქმედებიდან 90 კალენდარული დღის ვადაში უზრუნველყოს ამ წესით გათვალისწინებული საინფორმაციო სისტემის შექმნა და ამავე წესით გათვალისწინებული სამართლებრივი აქტის გამოცემა.

**განმარტებითი ბარათი**

**“პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესისა და პირობების დამტკიცების შესახებ” საქართველოს მთავრობის დადგენილების პროექტთან დაკავშირებით**

წარმოდგენილი პროექტის შემუშავების საფუძველს წარმოადგენს „პროფესიული განათლების შესახებ“ საქართველოს კანონის 21-ე მუხლის ,,დ“ ქვეპუნქტი, რომლითაც გათვალისწინებულია საქართველოს მთავრობის ვალდებულება, დაამტკიცოს “პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესი და პირობები“.

წინამდებარე დადგენილებით დარეგულირებულია პროფესიული საგანმანათლებლო პროგრამის/მოკლე ციკლის საგანმანათლებლო პროგრამის/პროფესიული მომზადების პროგრამის/პროფესიული გადამზადების პროგრამის სამუშაოზე დაფუძნებული სწავლების ფორმით განხორციელების წესი და პროგრამის განხორციელებასთან დაკავშირებული სხვადასხვა საკითხები. შესაბამისად, პროექტში ზემოაღნიშნული პროგრამები ერთობლივად მოიხსენიება, როგორც „პროგრამა“ და პროგრამასთან დაკავშირებული ნორმები ეხება ყველა ზემოაღნიშნული ტიპის პროგრამას, გარდა იმ შემთხვევისა, როცა პროექტით განსაზღვრულ რომელიმე საკითხთან დაკავშირებით მითითებულია კონკრეტული ტიპის პროგრამა.

დადგენილების პროექტით არ არის გათვალისწინებული ისეთი საკითხების რეგულირება, რომლებიც უკვე დარეგულირებულია სხვა კანონქვემდებარე ნორმატიული აქტებით.

აღსანიშნავია, რომ დადგენილების პროექტით არ არის გათვალისწინებული ისეთი საკითხების რეგულირება, რომლებიც მომავალში უნდა დარეგულირდეს სხვა ნორმატიული აქტებით. მაგალითად, ინსტრუქტორთა უფლება-მოვალეობები, რომლებიც განისაზღვრება პროფესიული განათლების მასწავლებლის პროფესიული სტანდარტით; პროფესიული განათლების/ სტუდენტის სწავლების დაფინანსების საკითხი, რაც დარეგულირდება სამინისტროს წარდგინებით საქართველოს მთავრობის ცალკე დადგენილებით; პროგრამებზე პროფესიული სტუდენტების ჩარიცხვის საკითხები, რაც დარეგულირდება საქართველოს განათლების, მეცნიერების, კულტურისა და სპორტის მინისტრის ნორმატიული აქტით და სხვა (იხ. ცხრილი).

|  |  |  |
| --- | --- | --- |
| **N** | **საკითხის დასახელება** | **მარეგულირებელი ნორმატიული აქტის მიმღები ორგანო** |
|  | პროფესიული განათლების დაფინანსების წესი და პირობები | საქართველოს მთავრობა |
|  | სასწავლო საწარმოს სტატუსის მოპოვების წესი და პირობები | საქართველოს მთავრობა |
|  | პროფესიის სტანდარტის შემუშავებისა და დამტკიცების წესი | საქართველოს მთავრობა |
|  | პროფესიული საგანმანათლებლო სტანდარტის შემუშავებისა და დამტკიცების წესი | საქართველოს განათლების, მეცნიერების, კულტურისა და სპორტის მინისტრი |
|  | პროფესიულ საგანმანათლებლო პროგრამებზე ჩარიცხვის წესი და პირობები | საქართველოს განათლების, მეცნიერების, კულტურისა და სპორტის მინისტრი |
|  | ინსტრუქტორთა უფლება-მოვალეობები | საქართველოს განათლების, მეცნიერების, კულტურისა და სპორტის მინისტრი |
|  | საშუალო პროფესიული საგანმანათლებლო პროგრამის ფარგლებში ინტეგრირებული ზოგადი განათლების საშუალო საფეხურის სწავლის შედეგების დადასტურების წესი | საქართველოს განათლების, მეცნიერების, კულტურისა და სპორტის მინისტრი |

ამასთან აღსანიშნავია, რომ პროგრამის შემუშავებასა და ავტორიზაციასთან დაკავშირებული საკითხები უკვე დარეგულირებულია „საგანმანათლებლო დაწესებულებების ავტორიზაციის დებულებისა და საფასურის დამტკიცების თაობაზე“ საქარველოს განათლებისა და მეცნიერების მინისტრის 2010 წლის 1 ოქტომბრის N99/ნ ბრძანებით. აღნიშნულ N99/ნ ბრძანებაში 2020 წლის 11 თებერვლის N25/ნ ბრძანებით შეტანილი იქნა ცვლილება, რომლითაც დამტკიცდა განახლებული საგანმანათლებლო დაწესებულებების ავტორიზაციის დებულება და პროფესიული საგანმანათლებლო დაწესებულებების ავტორიზაციის სტანდარტები.

დუალურ სწავლებაში მონაწილე სასწავლო საწარმოს ტერმინის განმარტება მოცემულია „პროფესიული განათლების შესახებ“ საქართველოს კანონში და შესაბამისად წარმოდგენილი პროექტი არ იმეორებს აღნიშნულ განმარტებას. თუმცა, პროექტით განსაზღვრულია, რომ დუალურ სწავლებაში მონაწილე იმ სასწავლო საწარმოს, სადაც პროგრამის დარგობრივი მოდულებით გათვალისწინებული კრედიტების მინიმუმ 50%-ზე მეტის შესაბამისი სწავლის შედეგები მიიღწევა დამოუკიდებლად ან სხვა საწარმოსთან ერთობლივად მოპოვებული უნდა ჰქონდეს სასწავლო საწარმოს სტატუსი. პროექტით ასევე განსაზღვრულია, რომ სასწავლო საწარმოს სტატუსის მოპოვება ხორციელდება საქართველოს მთავრობის დადგენილებით განსაზღვრული წესით („პროფესიული განათლების შესახებ“ საქართველოს კანონის 21-ე მუხლის „ე“ ქვეპუნქტიდან გამომდინარე).

წინამდებარე დადგენილების ფარგლებში პროფესიულ განათლებაში კანონმდებლობის დონეზე პირველად განისაზღვრება კერძო სექტორი, როგორც თანაბარი პარტნიორი - განმახორციელებელი და მაკოორდინირებელი პროფესიული განათლების დაგეგმვა-განხორციელების პროცესში. დადგენილებით განსაზღვრულია რიგი ტერმინები და ცნებები, რომლებიც აზუსტებს სამუშაოზე დაფუძნებული სწავლების ფარგლებში არსებულ ინსტიტუციურ მოწყობას, კოორდინაციის მექანიზმებს, ფუნქცია-მოვალეობებს და განხორციელების სახეებს. აღსანიშნავია, რომ სამუშაოზე დაფუძნებული სწავლება ეხება პროფესიული განათლების ყველა საფეხურს და სახეს.

ევროპის განათლების ფონდის განმარტების თანახმად, სამუშაოზე დაფუძნებული სწავლება აღნიშნავს „სწავლის პროცესს, რომელიც ხდება რეალური სამუშაოს შესრულების დროს. სამუშაო შესაძლებელია იყოს ან არ იყოს ანაზღაურებადი, თუმცა ეს უნდა იყოს რეალური სამუშაო, რომლის ფარგლებში ხდება რეალური პროდუქციის წარმოება ან სერვისის მიწოდება“. (ETF 2014)

უდავოა, რომ პროფესიული განათლება პრაქტიკული გამოცდილების გარეშე ვერ იარსებებს, რადგან რეალურ ან იმიტირებულ სამუშაო გარემოში ე.წ. „კეთებით სწავლის“ გარეშე შეუძლებელია იმ კომპეტენციების შეძენა, რაც შრომის ბაზარზეა მოთხოვნილი და, შესაბამისად, შეუძლებელი იქნება პროგრამით განსაზღვრული სწავლის შედეგების სრულად მიღწევაც. ზემოთქმულის გათვალისწინებით, სამუშაოზე დაფუძნებული სწავლება არის პროფესიული განათლების ფორმა, რომელსაც შეიძლება ჰქონდეს განხორციელების განსხვავებული სახეები. დადგენილებაში სწორედ ეს სახეებია გამოყოფილი და დარეგულირებული. რაც შეეხება ტერმინთა განმარტებას, მნიშვნელოვანია აღინიშნოს, რომ დადგენილების ფარგლებში შემოდის ისეთი ინსტიტუციური სუბიექტი, როგორიცაა დარგობრივი უნარების ორგანიზაცია (დუო), რომელიც დარგობრივი გაერთიანებების ახლებურად მოწყობას გულისხმობს, რათა თავიდან იქნას აცილებული ერთ სექტორში არსებული მრავალი მსგავსი გაერთიანების დილემა და ამგვარად, სექტორის წარმომადგენლის ლეგიტიმაციის პრობლემა. დუოს საშუალებით შესაძლებელი ხდება მეზო დონეზე დარგობრივი პრიორიტეტებისა და მიმართულებების შეთანხმებული და შეჯერებული კოორდინაცია.

სამუშაოზე დაფუძნებული სწავლება არის პროფესიული განათლების შრომის ბაზრის მოთხოვნებთან შესაბამისობის, ხარისხისა და ეფექტიანობის გარანტია. სამუშაოზე დაფუძნებულ სწავლებაში ჩართვის შედეგად საწარმოები მაღალკვალიფიციურ დასაქმებულებს, რომლებსაც საწარმოს საჭიროებებზე მორგებული უნარები და სამუშაო გამოცდილება აქვთ. სამუშაოზე დაფუძნებული სწავლების ფარგლებში, სტუდენტები, უმეტეს შემთხვევაში, მუშაობის პარალელურად ივითარებენ როგორც ტრანსფერულ, ასევე პროფესიულ უნარებს, ეძლევათ საშუალება, გაიცნონ დასაქმების სამყარო და გაიუმჯობესონ დასაქმების/ კარიერული წინსვლის შესაძლებლობები. პროფესიული განათლების განმახორციელებელი დაწესებულებებისათვის სამუშაოზე დაფუძნებული სწავლების პროცესში კომპანიებთან პარტნიორობა ქმნის ტექნოლოგიური და მეთოდოლოგიური სიახლეების გაცნობის, სტუდენტებისთვის სრულყოფილი ცოდნისა და გამოცდილების გადაცემის საშუალებას, ასევე აუმჯობესებს მათ მიერ ორგანიზებული სწავლებისა და მიღწევების ხარისხს და ზრდის კურსდამთავრებულთა დასაქმების შესაძლებლობებს.

აქვე უნდა აღინიშნოს, რომ დადგენილებაში მნიშვნელოვანი როლი უჭირავს ღია და გამჭვირვალე საინფორმაციო სისტემის არსებობას, რაც მონაცემთა შეგროვების, სხვადასხვა რეესტრის წარმოების და შეფასება-მონიტორინის მიზნებისთვის ანალიზის საშუალებას იძლევა. სამუშაოზე დაფუძნებული სწავლების საინფორმაციო სისტემა განთავსდება სსიპ - განათლების მართვის საინფორმაციო სისტემის პლატფორმაზე, თუმცა, რიგ შემთხვევებში, ინფორმაციის შეგროვების ადმინისტრირება კერძო სექტორის მიერ განხორციელდება (მაგალითად, სასწავლო საწარმოების რეესტრი და დარგობრივი უნარების ორგანიზაციების რეესტრი - უნარების სააგენტოს მიერ ადმინისტრირებული ელექტრონული ბაზა, რომელშიც რეგისტრირებულია ყველა სასწავლო საწარმო და დარგობრივი უნარების ორგანიზაცია).

როგორც უკვე აღინიშნა, წარმოდგენილი პროექტით რეგულირდება პროგრამის სამუშაოზე დაფუძნებული სწავლების ფორმით განხორციელებასთან დაკავშირებული სხვადასხვა საკითხები, კერძოდ:

პროექტის თანახმად, სამუშაოზე **დაფუძნებული სწავლება გულისხმობს პროგრამით გათვალისწინებული სწავლის შედეგების მიღწევას რეალურ ან/და იმიტირებულ სამუშაო გარემოში.** ამასთან განსაზღვრულია, რომსწავლის შედეგების რეალურ სამუშაო გარემოში მიღწევა შესაძლებელია დუალური ან კოოპერაციული სწავლებით.

შესაბამისად, განსაზღვრულია დუალური და კოოპერაციული სწავლების განმსაზღვრელი და ერთმანეთისაგან განმასხვავებელი კრიტერიუმები.

**დუალური სწავლების განმსაზღვრელი კრიტერიუმებია:**

ა) პროგრამა ხორციელდება საგანმანათლებლო დაწესებულებისა და სასწავლო საწარმოს მიერ ერთობლივად, თუმცა სასწავლო პროცესის სრულ ციკლს კოორდინაციას უწევს კერძო სექტორი - მაკრო დონეზე უნარების სააგენტო, მეზო დონეზე - დარგობრივი უნარების ორგანიზაცია და მიკრო დონეზე - სასწავლო საწარმო პროფესიულ საგანმანათლებლო დაწესებულებასთან თანამშრომლობით;

ბ) დუალური სწავლებით შესაძლებელია განხორციელდეს მხოლოდ პროფესიული საგანმანათლებლო პროგრამა/მოკლე ციკლის საგანმანათლებლო პროგრამა („პროფესიული განათლების შესახებ“ საქართველოს კანონის მე-3 მუხლის „შ“ ქვეპუნქტიდან გამომდინარე);

გ) დუალური სწავლებისას პროგრამის დარგობრივი მოდულებით გათვალისწინებული კრედიტების 50%-ზე მეტის შესაბამისი სწავლის შედეგების მიღწევა უნდა მოხდეს სასწავლო საწარმოში;

დ) დუალური სწავლებისას პროფესიულ სტუდენტსა და სასწავლო საწარმოს შორის გაფორმებულია შრომითი ხელშეკრულება, რომლითაც, მათ შორის, გათვალისწინებულია პროფესიული სტუდენტის მიერ ამავე საწარმოში მისაღწევ სწავლის შედეგებთან დაკავშირებული სამუშაოს შესრულება და შესაბამისი ანაზღაურება;

ე) დუალური სწავლებისას პროგრამის ხანგრძლივობა უნდა იყოს 12 თვეზე მეტი, რადგან დუალური ფორმით მხოლოდ სრული კვალიფიკაციის მიღებაა შესაძლებელი. ნებისმიერი პროგრამა, რომელიც 12 თვეზე ნაკლები ხანგრძლივობისაა, ვერ უზრუნველყოფს სრული კვალიფიკაციის დაუფლებას. ამასთან გასათვალისწინებელია, რომ რადგან დარგობრივი სწავლის შედეგების შესაბამისი კრედიტების 50%-ზე მეტი სასწავლო საწარმოში მიიღწევა, 12 თვეზე ნაკლები ხანგრძლივობის პროგრამებში პრაქტიკული სამუშაოს შესრულებისთვის მცირე დრო რჩება. გარდა ამისა, სტუდენტის მოკლე ვადით დასაქმება კომპანიისთვისაც ნაკლებ მიმზიდველია.

**კოოპერაციული სწავლების განმსაზღვრელი აუცილებელი კრიტერიუმებია:**

ა) პროგრამა ხორციელდება საგანმანათლებლო დაწესებულებისა და პროექტის მე-4 მუხლის მე-2 პუნქტით განსაზღვრული სუბიექტის (რომლისთისაც არ არის აუცილებელი სასწავლო საწარმოს სტატუსის ფლობა) მიერ ერთობლივად. პროგრამის კოოპერაციული სახით განხორციელების შემთხვევაში, პროგრამის სრული ციკლის კოორდინაციაზე პასუხისმგებელია საგანმანათლებლო დაწესებულება.

ბ) პროგრამის დარგობრივი მოდულებით გათვალისწინებული კრედიტების არაუმეტეს 50%-ის შესაბამისი სწავლის შედეგები მიიღწევა რეალურ სამუშაო გარემოში. თუმცა, პროექტი უშვებს შესაძლებლობას, პროფესიული საგანმანათლებლო სტანდარტით განისაზღვროს კოოპერაციული სწავლების ფარგლებში პროგრამის დარგობრივი მოდულებით გათვალისწინებული კრედიტების 50%-ზე მეტის შესაბამისი სწავლის შედეგების მიღწევის შესაძლებლობა რეალურ სამუშაო გარემოში. ამასთან, აღნიშნული განსხვავებული რეგულაციის დადგენის პირობები განისაზღვრება „პროფესიული საგანმანათლებლო სტანდარტის შემუშავების, განვითარებისა და დამტკიცების წესის თაობაზე“ საქართველოს განათლების, მეცნიერების, კულტურისა და სპორტის მინისტრის კანონქვემდებარე ნორმატიული აქტით. აღნიშნული განსხვავებული რეგულაციის დადგენა შესაძლებელი უნდა იყოს, მაგალითად, იმ შემთხვევაში, თუ არსებობს შესაბამისი დარგობრივი უნარების ორგანიზაციის რეკომენდაცია ან/და შესაბამისი პროფესიული სტანდარტი, რომელიც განსხვავებულ მიდგომას ითვალისწინებს.

დუალური სწავლებისგან განსხვავებით კოოპერაციული სწავლების შემთხვევაში არ არის აუცილებელი პროგრამის განხორციელებაში მონაწილე კომპანიას სასწავლო საწარმოს სტატუსი ჰქონდეს, პროფესიულ სტუდენტს გაუფორმდეს შრომითი ხელშეკრულება და მიეცეს ანაზღაურება.

აღსანიშნავია, რომ პროექტით გათვალისწინებული რიგი ნორმები არეგულირებენ მხოლოდ დუალურ სწავლებასთან დაკავშირებულ სპეციფიკურ საკითხებს, რომლებიც არ გვხვდება, მაგალითად, კოოპერაციული სწავლებისას ან იმ შემთხვევებში, როცა სწავლის შედეგები იმიტირებულ სამუშაო გარემოში მიიღწევა. შესაბამისად, პროექტის ის ნორმები, რომლებშიც არ არის მითითებული დუალური სწავლება, ეხება ზოგადად სამუშაოზე დაფუძნებული სწავლების ყველა სახეს, ხოლო ნორმები, სადაც მითითებულია დუალური სწავლება - მხოლოდ აღნიშნული სახით სწავლებასთან დაკავშირებულ სპეციფიკურ საკითხებს არეგულირებს.

როგორც უკვე აღინიშნა, კოოპერაციულ სწავლებაში ჩართულ კომპანიას არ სჭირდება სასწავლო საწარმოს სტატუსის მოპოვება. პროექტით განსაზღვრულია, რომ კოოპერაციულ სწავლებაში ჩართვის უფლება აქვს მეწარმე სუბიექტს/ იურიდიულ პირს ან საქართველოს კანონმდებლობით დადგენილი წესის შესაბამისად მიკრო/მცირე ბიზნესის სტატუსის/ ფიქსირებული გადასახადის გადამხდელის სტატუსის მქონე პირს. ამასთან, აღნიშნული პირი უნდა აკმაყოფილებდეს შემდეგ კრიტერიუმებს: აცნობიერებდეს პროგრამის განხორციელების პროცესში ჩართულობის მნიშვნელობას და საკუთარ, როგორც საგანმანათლებლო მომსახურების მიმწოდებლის პასუხისმგებლობას; ჰქონდეს პროგრამის განხორციელებაში ჩართვის მოტივაცია და მისი ადამიანური და მატერიალური რესურსები შესაბამისობაში უნდა იყოს პროგრამის შინაარსთან და სწავლის შედეგებთან. პროექტი ითვალისწინებს საგანმანათლებლო დაწესებულების უფლებამოსილებას, ზემოაღნიშნული კრიტერიუმების გარდა, დაადგინოს დამატებითი კრიტერიუმები, რომელსაც პროგრამის კოოპერაციული სწავლებით განხორციელებაში ჩართვის მიზნით უნდა აკმაყოფილებდეს კომპანია. აღნიშნული კრიტერიუმების არსებობის შეფასებას თავად საგანმანათლებლო დაწესებულება ახორციელებს და ამ მიზნით ის უფლებამოსილია ითანამშრომლოს პროექტით გათვალისწინებულ, შესაბამის დარგობრივი უნარების ორგანიზაციასთან.

რაც შეეხება პროგრამის სამუშაოზე დაფუძნებული სწავლებით განხორციელების პროცესში მონაწილე ორგანოებს:

პროექტი ითვალისწინებს პროგრამის სამუშაოზე დაფუძნებული სწავლების დუალური სახით განხორციელების მაკრო და მეზო დონეზე კოორდინაციას, ხოლო მიკრო დონეზე პროგრამის თანაგანხორციელებას - საგანმანათლებლო დაწესებულებისა და სასწავლო საწარმოს თანაბარი ჩართულობით (იხ. ქვემოთ - დუალური სახით პროგრამების განხორციელების და კოორდინაციის დონეები):

პროგრამის სამუშაოზე დაფუძნებული სწავლების დუალური სახით განხორციელების პროცესის ზედა დონეზე მაკოორდინირებელ ორგანოს წარმოადგენს უნარების სააგენტო. პროექტით განსაზღვრულია, რომ უნარების სააგენტო, თავისი ფუნქციების განხორციელებისა და გადაწყვეტილებების მიღების პროცესში, უზრუნველყოფს დარგობრივი უნარების ორგანიზაციების, დარგობრივი/ პროფესიული/ დამსაქმებელთა გაერთიანებების, დამსაქმებლებისა და უფლებამოსილი სახელმწიფო ორგანოების მონაწილეობას.

პროგრამის სამუშაოზე დაფუძნებული სწავლების დუალური სახით განხორციელების პროცესის მაკოორდინირებელ მეორე ორგანოს წარმოადგენს დარგობრივი უნარების ორგანიზაცია (დუო). პროექტის თანახმად, დუო-ს სტატუსის მინიჭების უფლებამოსილება აქვს უნარების სააგენტოს და აღნიშნული სტატუსი შეიძლება მიენიჭოს ნებისმიერ იურიდიული პირს (მაგალითად უკვე დაფუძნებული და მოქმედი დარგობრივი ასოციაციები, კავშირები, მათი გაერთიანებები და სხვა), ეკონომიკური საქმიანობის ან/და დასაქმების სფეროების შესაბამისად, თუ ის აკმაყოფილებს პროექტით განსაზღვრულ შემდეგ ძირითად კრიტერიუმებს: დასტურდება მისი კომპეტენცია პროექტით განსაზღვრული უფლებამოსილებების განხორციელების საკითხებში და იურიდიული პირი დაკომპლექტებულია შესაბამისი ეკონომიკური საქმიანობის ან/და დასაქმების სფეროს წარმომადგენლებით.

ამასთან, პროექტის თანახმად, უნარების სააგენტო ადგენს დუო-ს შერჩევის დამატებით კრიტერიუმებს, რომელსაც ასევე უნდა აკმაყოფილებდეს სტატუსის მაძიებელი პირი, სტატუსის მოპოვების წესს და პირობებს, მონიტორინგის წესს და პირობებს, სპეციალურ რეესტრში არეგისტრირებს დარგობრივი უნარების ორგანიზაციებს და ადგენს სპეციალურ რეესტრში მათი რეგისტრაციის წესს.

პროექტით დეტალურად არის განსაზღვრული უნარების სააგენტოს და დუო-ების უფლება-მოვალეობები, ასევე საგანმანათლებლო დაწესებულებებისა და სამუშაოზე დაფუძნებულ სწავლებაში ჩართული კომპანიების ზოგადი პასუხისმგებლობები.

პროექტი არეგულირებს პროგრამის შემუშავებასთან დაკავშირებულ საკითხებს და ადგენს, რომ დუალური სწავლების შემთხვევაში, პროგრამა შემუშავდება დაწესებულებისა და სასწავლო საწარმოს მიერ ერთობლივად, დუო-ს მხარდაჭერით, ხოლო სხვა შემთხვევებში საგანმანათლებლო დაწესებულების მიერ.

პროექტით განსაზღვრულია, რომ დუალური სწავლების შემთხვევაში აუცილებელია სასწავლო საწარმოში არსებობდეს ინსტრუქტორი/ ინსტრუქტორები, რომელთა კომპეტენციის შესაბამისობა სასწავლო საწარმოში მისაღწევ სწავლის შედეგებთან დადასტურდება სასწავლო საწარმოს სტატუსის მოპოვებისას, ხოლო ინსტრუქტორთა უფლება-მოვალეობები განისაზღვრება პროფესიული განათლების მასწავლებლის პროფესიული სტანდარტით.

კომპანიის ინსტრუქტორთან დაკავშირებით პროექტი ითვალისწინებს პროფესიული სტუდენტებისა და კომპანიის ინსტრუქტორების ურთიერთშეფარდების საკითხს და ადგენს, რომ პროგრამის ფარგლებში ერთ ინსტრუქტორზე უნდა მოდიოდეს არაუმეტეს ხუთი პროფესიული სტუდენტისა, თუ პროფესიული საგანმანათლებლო სტანდარტით სხვა რამ არ არის განსაზღვრული. აღნიშნული ჩანაწერი ეფუძნება საერთაშორისო გამოცდილებას და ითვალისწინებს ადგილობრივ კონტექსტს. ჩანაწერის მიზანია, პროგრამის მაღალი ხარისხით განხორციელების უზრუნველყოფა.

პროექტით დეტალურად არის განსაზღვრული პროფესიული სტუდენტის შეფასებასა და კვალიფიკაციის მინიჭებასთან დაკავშირებული საკითხები. კერძოდ განსაზღვრულია, რომ აუცილებელია შუალედური შეფასების ჩატარება, რომლის მიზანია სასწავლო პროცესის მიმდინარეობის შეფასება. შუალედური შეფასება უნდა ჩატარდეს პროგრამის განხორციელების შუა ეტაპზე და შეფასების საგანი უნდა იყოს მხოლოდ შუალედური შეფასების ჩატარებამდე მიღწეული სწავლის შედეგები. განსაზღვრულია ასევე შუალედური შეფასების ჩატარებასთან დაკავშირებული სხვადასხვა საკითხები.

პროექტი ასევე ადგენს, რომ აუცილებელია პროგრამის განხორციელებისას, პროფესიული სტუდენტი აწარმოებდეს ჩანაწერების ჟურნალს, სადაც აღირიცხება პროფესიული სტუდენტის მიერ განხორციელებული აქტივობები სასწავლო საწარმოში მისაღწევი, პროგრამით გათვალისწინებული დარგობრივი სწავლის შედეგების ნაწილში. განსაზღვრულია ინსტრუქტორის მიერ ჩანაწერების ჟურნალის შემოწმების/სწავლის შედეგების მიღწევის დადასტურების საკითხები. პროექტით ასევე დგინდება, რომ ჩანაწერების ჟურნალის ზოგად სტრუქტურას და ფორმატს განსაზღვრავს შესაბამისი დარგობრივი უნარების ორგანიზაცია, ხოლო კონკრეტული პროგრამის მიზნებისათვის დეტალურ სტრუქტურას, შინაარსს და ფორმატს დაწესებულება და სასწავლო საწარმო.

პროექტით დგინდება, რომ პროფესიული სტუდენტისთვის კვალიფიკაციის მინიჭების აუცილებელი პირობაა საკვალიფიკაციო გამოცდის ჩაბარება, რომლის მიზანია პროფესიული სტუდენტის მიერ მიღწეული სწავლის შედეგების პროფესიული მოვალეობების და ამოცანების შესრულების პროცესში კომპლექსურად გამოყენების უნარის შეფასება. ასევე დგინდება საკვალიფიკაციო გამოცდის ჩატარებასთან დაკავშირებული სხვადასხვა საკითხები.

პროექტი ითვალისწინებს პროფესიული სტუდენტის სტატუსის შეჩერებასთან დაკავშირებული საკითხების რეგულირებას და განსაზღვრავს, რა შემთხვევებში ხდება პროფესიული სტუდენტისთვის სტატუსის შეჩერება. ასევე დგინდება, რომ სასწავლო საწარმოს გაკოტრებულად გამოცხადების ან სასწავლო საწარმოსთვის აღნიშნული სტატუსის გაუქმების შემთხვევაში, საგანმანათლებლო დაწესებულებამ, შესაძლებლობის ფარგლებში, შესაბამისი დარგობრივი უნარების ორგანიზაციის ჩართულობით, უნდა მიიღოს ზომები პროგრამის განხორციელებაში ახალი სასწავლო საწარმოს ჩართვის მიზნით და ამ შემთხვევებში, პირს პროფესიული სტუდენტის სტატუსი შეუჩერდება მხოლოდ, თუ საგანმანათლებლო დაწესებულება შესაბამისი გარემოების დადგომიდან 1 თვის ვადაში ვერ უზრუნველყოფს სასწავლო პროცესის განახლებას.

პროექტით დგინდება საგანმანათლებლო დაწესებულების ვალდებულება, პროგრამის გაუქმების შემთხვევაში ხელი შეუწყოს პროფესიული სტუდენტის შემდგომი განათლებით უზრუნველყოფას, კერძოდ, ხელი შეუწყოს პროფესიული სტუდენტის მობილობის პროცესს.

პროექტით განსაზღვრულია, რომ დუალური სწავლების შემთხვევაში აუცილებელია შემდეგი სახის ხელშეკრულებების გაფორმება:

ა) ხელშეკრულება საგანმანათლებლო დაწესებულებასა და სასწავლო საწარმოს შორის;

ბ) კოოპერაციული სწავლების შემთხვევაში ორმხრივი ხელშეკრულება - დაწესებულებასა და პროფესიულ სტუდენტს შორის, ხოლო დუალური სწავლების შემთხვევაში ასევე ორმხრივი ხელშეკრულებები - ერთი მხრივ, სასწავლო საწარმოსა და პროფესიულ სტუდენტს და მეორე მხრივ, დაწესებულებასა და პროფესიულ სტუდენტს შორის.

პროექტი ადგენს იმ საკითხების ჩამონათვალს, რომლებიც აუცილებლად უნდა იყოს გათვალისწინებულ ზემოხსენებულ ხელშეკრულებებში და შესაბამისად, აღნიშნულით ხდება იმის უზრუნველყოფა, რომ საგანმანათლებლო დაწესებულება, სასწავლო საწარმო და პროფესიული სტუდენტი თანხმდებიან პროგრამის დუალური სწავლებით განხორციელებისათვის მნიშვნელოვან საკითხებზე.

პროექტის თანახმად, პროგრამის დუალური სწავლების სახით განხორციელების შემთხვევაში, პროფესიულ სტუდენტსა და სასწავლო საწარმოს შორის ფორმდება შრომითი ხელშეკრულება, რომლითაც, მათ შორის, გათვალისწინებულია პროფესიული სტუდენტის მიერ ამავე საწარმოში მისაღწევ სწავლის შედეგებთან დაკავშირებული სამუშაოს შესრულება. ამასთან, პროექტით დეკლარირებულია, რომ სასწავლო საწარმოში პროფესიული სტუდენტის მუშაობასთან/დასაქმებასთან დაკავშირებული საკითხები რეგულირდება საქართველოს ორგანული კანონით „საქართველოს შრომის კოდექსი“-თ .

პროექტი ითვალისწინებს გარდამავალ დებულებებს, რომლებითაც განსაზღვრულია რომ:

ა) პროექტის გამოცემის დღისთვის პროგრამებზე ჩარიცხული პირების სწავლება უნდა დასრულდეს მოქმედი კანონმდებლობით დადგენილი წესით და მათზე არ გავრცელდეს პროექტით განსაზღვრული ნორმები.

ბ) 2021 წლის 30 აპრილამდე დუალური სწავლების სახე გულისხმობს პროგრამის განხორციელებას, როდესაც კომპანიაში მიღწეული უნდა იქნას არა პროგრამის დარგობრივი მოდულებით გათვალისწინებული კრედიტების კონკრეტული პროცენტული რაოდენობის შესაბამისი სწავლის შედეგები, არამედ უშუალოდ პროგრამის დარგობრივი სწავლის შედეგების კონკრეტული პროცენტული რაოდენობა (რომლებიც არ არის გაანგარიშებული/ გადაყვანილი კრედიტებში). შესაბამისად, გარდამავალი დებულება ითვალისიწინებს ნორმას, რომლის თანახმადაც 2021 წლის 31 მარტამდე  სსიპ - განათლების ხარისხის განვითარების ეროვნულმა ცენტრმა უნდა უზრუნველყოს მოდულებით გათვალისწინებული სწავლის შედეგებისათვის შესაბამისი რაოდენობის კრედიტების მინიჭება, პროფესიული განათლების კრედიტების სისტემის (ECVET) შესაბამისად.

აქვე უნდა აღინიშნოს, რომ პრაქტიკა/ მიდგომა, რომლის თანახმადაც აქამდე სტუდენტის მიერ საწარმოში გასატარებელი პერიოდი დარგობრივი სწავლის შედეგების რაოდენობის მიხედვით განისაზღვრებოდა, ბუნდოვანი იყო კერძო სექტორისთვის. წინამდებარე დადგენილებით ეს მიდგომა იცვლება და სასწავლო საწარმოში მისაღწევი სწავლის შედეგების პროცენტული რაოდენობა დაანგარიშდება კრედიტების საფუძველზე, რაც მნიშვნელოვნად გაამარტივებს სასწავლო საწარმოში მისაღწევი სწავლის შედეგების გამოანგარიშების პროცესს.

გ) პროექტით გათვალისწინებულმა კონკრეტულმა ორგანოებმა განსაზღვრულ ვადებში უნდა უზრუნველყონ პროექტის ამოქმედებისათვის საჭირო ღონისძიებების განხორციელება და სამართლებრივი აქტების გამოცემა.

პროექტის მიღება გამოიწვევს დამატებითი ასიგნებების გამოყოფას საქართველოს სახელმწიფო ბიუჯეტიდან: ------

პროექტის ავტორი და წარმდგენია საქართველოს განათლების, მეცნიერების, კულტურისა და სპორტის სამინისტრო.